Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az APEH az adózás rendjéről szóló 1990. évi XCI. törvény
Paragraph Index: 978

47. § (3) bekezdésére hivatkozva kéri az adatokat. E szerint az adóhatóság jogosult a hatáskörébe tartozó, adóval kapcsolatos, a titoktartási kötelezettség alá tartozó adatról, tényről, körülményről vagy iratról más adóhatóság (vámhatóság) tájékoztatására, ha az valamely adó (vámteher) vagy adóhiány feltárását, behajthatóságának megállapítását lehetővé teszi vagy valószínűsíti. A célhoz kötöttség követelményéből fakadóan totális adatgyűjtést folytatni nem lehet. Jelen esetben amennyiben gyanú merül fel arra, hogy bizonyos szállásadó magánszemély adózási kötelezettségének nem, vagy nem megfelelő mértékben tett eleget, úgy arra vonatkozó adatokat kérhet az APEH, azonban minden szállásadóra kiterjedő adatgyűjtést nem folytathat. Budapest, 1998. július 23. Üdvözlettel: Dr. Majtényi László (474/K/1998) * * * [Állásfoglalás: a társadalombiztosítással és az adózással kapcsolatos személyes adatállományokat egymástól elkülönülten kell kezelni] Dr. Mihályi Péter úrnak helyettes államtitkár Pénzügyminisztérium Budapest Tisztelt Helyettes Államtitkár Úr! Tanulmányoztam a társadalombiztosítási igazgatási reformról készült kormány-előterjesztés tervezetet, amelynek minden döntésre javasolt kérdésköre — mivel adatkezelési rendszereket érintenek — fontos a számomra. 1999/79/II. szám A kormányhatározatot megalapozó tervezet azt javasolja, hogy — a járulékbeszedéssel kapcsolatos feladatokat 1999. július 1-jétől az APEH lássa el; — készüljön fel az APEH egyes társadalombiztosítási ellátások folyósítására is; — a KSH szervezetére (számítógépes rendszerére és speciális szakismeretére) épülve — már 1998 második félévében — jöjjön létre egy „monitoring rendszer”, amely az OEP megyei alapinformációira építve figyelemmel kísérné a járulékbefizetést. Mind a három elképzelés alapjaiban érinti a jelenleg működő adatkezelő rendszereket: ez idáig nem létező adattovábbítási folyamatok indulnának, és mind az APEH, mind a KSH eddig nem végzett adatkezelésekre kapna felhatalmazást. Az elképzeléseket úgy mutatja be az előterjesztés, hogy azok adatvédelmi szempontból kifejezetten kedvező helyzetet teremtenek. Az előterjesztők szerint ugyanis (9. oldal): — az APEH már ma is rendelkezik azon adatokkal, amelyhez az új rendszer üzemeltetése útján jut hozzá; — az OEP-n belül jelenleg lehetőség van arra, hogy a jövedelmi viszonyokra vonatkozó adatokat összekapcsolhassák az egészségügyi állapotra vonatkozó adatokkal; — a beszedést az adóhatóság adószámon/adóazonosító jelen végezné, a betegnyilvántartás változatlanul TAJ számon történne. Mind a három megállapításban van némi pontatlanság. Egyrészt az APEH az eddigieknél jóval több — és esetleg más célra is felhasználható — adathoz jut hozzá, ha a rendszer bevezetésre kerül, másrészt az OEP — a célhoz kötöttség okán — a szolgáltatásokat megalapozó járulékfizetési adatokat és nem a jövedelmet tartja nyilván, továbbá az adóazonosító jel és a TAJ szám ágazatspecifikus jellege elmosódna az új rendszerben, ha azt is számításba vesszük, hogy egyes társadalombiztosítási ellátások folyósítását a jövőben az APEH végezné. Véleményem szerint nem minden feladatot — jelen esetben a társadalombiztosítási járulékbeszedést — lehet pusztán „gyakorlatias szempontok” szerint megoldani. Meggyőződésem szerint Ön is egyetért azzal, hogy az adatvédelem alkotmányos követelményeire tekintettel a járulékbeszedés feladatellátójának meghatározása nem lehet csak „technikai, üzemszervezési kérdés”, mint ahogy ezt az előterjesztés 6. oldalán olvashatjuk. A felvázolt elképzelések nyomán ugyanis — pontosan megállapítható célhoz kötötten — személyes adatok százmilliói hivatalosan az APEH-hez is kerülhetnének, miközben a polgár ezt a rendszert már aligha tudná átlátni. Számára csak az jelenne meg, hogy a nyugdíj- és egészségbiztosítási ellátásokat az ismert szervezetek biztosítják, miközben az ellátások fedezetét szolgáló összegeket neki, illetve munkáltatójának az adóhatósághoz kell befizetnie. Ahhoz az adóhatósághoz, amelyik ma már a családi pótlékra jogosultságát is ellenőrzi, és amely a televízióját is szemmel tartja. Aztán következik egy — az előterjesztésben jelzett — újabb változás, és a családi pótlékot, a gyes-t is az adóhatóság folyósítja. A tervezet feltehető intenciójával — a járulékok áttekinthető, nyomon követhető beszedésének megteremtésével — egyet lehet érteni. A javasolt rendszer adatvédelmi szempontból azonban csak akkor támogatható elvileg, ha a vonatkozó törvények előírnák, hogy a biztosítottak milyen személyes adatait, ki, mikor és kinek továbbítja, ott meddig és hogyan tárolják, továbbá ezen adatokhoz kik és mikor juthatnak hozzá, valamint hogyan és kinek továbbíthatók ezen adatok. Alkotmányosan is tisztázandó, hogy a Központi Statisztikai Hivatalnak a társadalombiztosítási ellátási és beszedési rendszerben lehet-e érdemi szerepe. Adatvédelmi szempontból akkor lehet igazán megítélni a javasolt rendszert, ha ismertté válna: az OEP, az ONYP, az APEH és a KSH külön-külön milyen személyes adatokat (milyen azonosító jelen) és hogyan kezelne, milyen adatkapcsolatban lennének egymással, a magánnyugdíjpénztárakkal, és a járulékfizetőkkel. Az adatvédelem jelenleg hatályos — törvényekben és alkotmánybírósági határozatokban megfogalmazott — követelményei szerint a társadalombiztosítási járulékok beszedését szolgáló adatállomány azonosítója csak a TAJ szám lehet; a járulékbeszedéshez szükséges adatállománynak el kell különülnie az adózással összefüggő adatoktól, és csak törvényben meghatározott esetekben lehet a két — eltérő célú — adatállományt összekapcsolni; a Központi Statisztikai Hivatal pedig a járulékfizetéssel kapcsolatosan nem kezelhet személyes adatokat. Budapest, 1998. május 14. Üdvözlettel: Dr. Majtényi László (245/J/1998) * * * [Állásfoglalás: a bank nem jogosult ügyfele adóazonosító jelét kérni, ha nem teljesít olyan kifizetést, melynek alapján az ügyfélnek adófizetési kötelezettsége lenne] [...] Szentendre Tisztelt [...] Úr!

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes